ÚRAD VLÁDY
SLOVENSKEJ REPUBLIKY
    sekcia vládnej legislatívy

                                              Na rokovanie vlády SR
								     Dňa 14. septembra 2005
								     K materiálu č.15816/2005
								     K bodu č. 2

S T A N O V I S K O

k  návrhu zákona, ktorým sa mení a dopĺňa zákon č. 90/1998 Z.z. o stavebných výrobkoch v znení neskorších predpisov a zákon č. 455/1991 Zb. o živnostenskom podnikaní (živnostenský zákon) v znení neskorších predpisov

	
I

       Návrh zákona, ktorým sa mení a dopĺňa zákon č. 90/1998 Z.z. o stavebných výrobkoch v znení neskorších predpisov a zákon č. 455/1991 Zb. o živnostenskom podnikaní (živnostenský zákon) v znení neskorších predpisov predkladá na rokovanie vlády Slovenskej republiky  minister výstavby a regionálneho rozvoja Slovenskej republiky László Gyurovszky na základe Plánu legislatívnych úloh vlády Slovenskej republiky na rok 2005.

      Cieľom návrhu novely zákona je premietnuť do slovenského právneho poriadku zmeny, ktoré sa udiali ako výsledok činnosti Komisie, Stáleho výboru pre stavebníctvo a ďalších európskych organizácií v oblasti technickej normalizácie a technického osvedčovania a najmä schválenie novely usmernenia K (Guidanece paper K). Ďalej sa v návrhu odstraňujú niektoré aplikačné nejasnosti, najmä vymedzenie stavebných výrobkov a spôsob ich uvádzania na trh, rozlíšenie európskeho a národného postupu technického osvedčovania, hlavne vydávania tzv. predbežných technických osvedčení v národných postupoch.
      Okrem uvedeného novela zákona odstraňuje nedostatok platného zákona, keď činnosť autorizovanej osoby nie je  viazanou živnosťou napriek tomu, že na vydanie živnostenského zákona je potrebná autorizácia Ministerstva výstavby a regionálneho rozvoja SR.
    Návrh zákona je v súlade s Ústavou Slovenskej republiky, ako aj s medzinárodnými záväzkami Slovenskej republiky, ktoré vyplývajú z medzinárodných zmlúv, ktorými je Slovenská republika viazaná.  

II

     Legislatívna rada vlády Slovenskej republiky prerokovala predmetný návrh zákona na svojom zasadnutí 6. septembra 2005 a odporučila vláde Slovenskej republiky návrh zákona schváliť po zapracovaní jej pripomienok a odporúčaní a na rokovanie vlády SR predložiť jeho nové znenie.

III

     Sekcia vládnej legislatívy Úradu vlády SR konštatuje, že v novom znení sú zapracované pripomienky legislatívnej rady (12 pripomienok), preto odporúča vláde SR návrh zákona v predloženom znení schváliť. 

Bratislava 8. septembra 2005
Vypracovala: H. Sabolová

	       Štefan G r m a n
	 generálny riaditeľ 	
                                                                	sekcie vládnej legislatívy